Pranešimas žiniasklaidai

2025 m. gegužės 28 d.

Vilnius, Lietuva

Gerės susisiekimas su Dubajumi: skrydžius planuoja pradėti nauja oro bendrovė „flydubai“

**Oro bendrovė „flydubai“ pranešė, kad nuo 2025 metų gruodžio mėnesio planuoja pradėti tiesioginius reguliarius skrydžius tarp Vilniaus oro uosto (VNO) ir Jungtiniuose Arabų Emyratuose (JAE) esančio Dubajaus oro uosto (DXB). Ši oro bendrovė iki šiol Lietuvos oro uostuose veiklos nevykdė. Planuojama, kad šie skrydžiai vyks tris kartus per savaitę – nuo gruodžio 11 dienos tiek žiemos, tiek vasaros sezonu.**

„Plečiame Lietuvos aviacijos žemėlapį. Ši tiesioginė jungtis su vienu svarbiausių Artimųjų Rytų centru ne tik atveria naujas galimybes tiek turizmui, tiek verslui, bet ir leis keleiviams greičiau bei patogiau pasiekti daugybę kitų svarbių rinkų, šimtus pasaulio miestų“ – sako susisiekimo ministras Eugenijus Sabutis.

Tiesioginio skrydžio tarp Vilniaus ir Dubajaus trukmė bus daugiau nei šešios valandos. „flydubai“ skrydžius vykdys su moderniais „Boeing 737“ lėktuvais, kuriuose siūloma tiek ekonominė, tiek verslo klasė. Bilietų prekyba jau vyksta oficialioje oro bendrovės svetainėje.

„Planuojamas „flydubai“ startas nuo 2025 metų pabaigos žymi dar vieną svarbų žingsnį siekiant nuosekliai auginti oro susisiekimo kokybę Lietuvoje. Ši oro bendrovė keleiviams siūlo aukštos kokybės kelionės patirtį, o skrendant per Dubajų, kartu su kitos oro bendrovės „Emirates“ tinklu – patogius jungiamuosius skrydžius į daugiau nei 200 krypčių visame pasaulyje. Toks plėtros žingsnis leis dar labiau sustiprinti mūsų šalies ryšius su strategiškai svarbiais regionais – Artimaisiais Rytais, Afrika ir Pietryčių Azija“, – teigia Simonas Bartkus, Lietuvos oro uostų vadovas.

Primenama, kad „flydubai“ buvo paskelbusi savo planus pradėti skrydžius iš Vilniaus oro uosto jau 2024 metų pabaigoje, tačiau minėtus planus nukėlė dėl orlaivių trūkumo rinkoje.

**Dubajus – pasaulinis verslo ir turizmo centras**

Dubajus yra svarbus Artimųjų Rytų laivybos uostas ir pasaulinis verslo centras, kuriame taip pat aktyviai veikia ir plečiasi didieji pasaulio aviacijos paslaugų teikėjai.

Dubajus yra didžiausias JAE miestas, kuriame, teigiama, gyvena ir nemaža lietuvių bendruomenė. Dubajaus tarptautinis oro uostas (DXB) yra ne tik didžiausias oro uostas Artimuosiuose Rytuose, bet ir didžiausias oro uostas pasaulyje pagal aptarnautų tarptautinių keleivių skaičių.

Reguliarius skrydžius Lietuvos oro uostuose šiais metais vykdys viso 16 oro bendrovių, iš kurių 11 yra tradicinės (angl. „legacy“) ir dar penkios – žemų kaštų oro bendrovės.

**Apie Lietuvos oro uostus**

Daugiau naujienų - [Lietuvos oro uostų svetainėje](https://www.ltou.lt/lt/ziniasklaidai/naujienos-1)

Bendraukime soc. [tinkle X](https://twitter.com/LTairports) arba [Linkedin](https://lt.linkedin.com/company/lithuanian-airports)

**Kontaktai žiniasklaidai**

Tadas Vasiliauskas
Lietuvos oro uostai
Atstovas žiniasklaidai
+370 697 63 898
media@ltou.lt